b'\n_START_ARTICLE_\nFaraoani, S\xc4\x83rata\n_START_SECTION_\nIstoric\n_START_PARAGRAPH_\nPrin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_Satul Faraoani a fost \xc3\xaenfiin\xc8\x9bat \xc3\xaen anul 1832 de c\xc4\x83tre \xc8\x9b\xc4\x83rani moldoveni iobagi fugi\xc8\x9bi de pe mo\xc8\x99ii, pe locul unei tabere a \xc8\x9biganilor nomazi._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). Satul Faraoani a r\xc4\x83mas \xc3\xaen continuare pe teritoriul Rusiei._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul Faraoani a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Volintiri a jude\xc8\x9bului Cetatea Alb\xc4\x83. Pe atunci, majoritatea popula\xc8\x9biei era format\xc4\x83 din rom\xc3\xa2ni, exist\xc3\xa2nd \xc8\x99i comunit\xc4\x83\xc8\x9bi de ru\xc8\x99i \xc8\x99i bulgari. La recens\xc4\x83m\xc3\xa2ntul din 1930, s-a constatat c\xc4\x83 din cei 2.394 locuitori din sat, 1.903 erau rom\xc3\xa2ni (79.49%), 389 ru\xc8\x99i (16.25%), 62 bulgari (2.59%), 19 germani, 16 evrei \xc8\x99i 5 ucraineni._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene ._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Apoi, cele trei teritorii au fost reocupate de c\xc4\x83tre URSS \xc3\xaen anul 1944 \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi. Un num\xc4\x83r de 154 localnici au luptat \xc3\xaen cel de-al doilea r\xc4\x83zboi mondial, 53 dintre ei murind pe front. \xc3\x8en timpul r\xc4\x83zboiului, profesorul M.I. Zelenin a ad\xc4\x83postit \xc3\xaen casa sa doi spioni sovietici; fiind descoperit, a fost arestat \xc8\x99i condamnat la moarte, dar a reu\xc8\x99it s\xc4\x83 fug\xc4\x83._NEWLINE_\xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa. \xc3\x8entre anii 1967-1977, s-au construit \xc3\xaen sat 236 de case individuale \xc8\x99i cu dou\xc4\x83 etaje._NEWLINE_\xc3\x8encep\xc3\xa2nd din anul 1991, satul Faraoani face parte din raionul S\xc4\x83rata al regiunii Odesa din cadrul Ucrainei independente. \xc3\x8en prezent, satul are 1.890 locuitori, preponderent rom\xc3\xa2ni.\n_START_SECTION_\nEconomie\n_START_PARAGRAPH_\nLocuitorii satului Faraoani se ocup\xc4\x83 \xc3\xaen principal cu agricultura \xc8\x99i cu cre\xc8\x99terea oilor. De asemenea, func\xc8\x9bioneaz\xc4\x83 un combinat vinicol, o moar\xc4\x83 \xc8\x99i o fabric\xc4\x83 de cherestea._NEWLINE_\xc3\x8en sat exist\xc4\x83 o Cas\xc4\x83 de Cultur\xc4\x83, cu o sal\xc4\x83 cu 360 de locuri, dou\xc4\x83 biblioteci, un dispensar, o gr\xc4\x83dini\xc8\x9b\xc4\x83, cinci magazine, un oficiu po\xc8\x99tal \xc8\x99i o agen\xc8\x9bie bancar\xc4\x83.'